बिटिसि गोरोबथानि उनाव मोनसे सुबुंफोरजों गनायजानाय जायगायारि राजखान्थि दोलोनि गोनांथियाव बै समनि एबसुनि बारग’ आफादगिरि रबिराम नार्जारीनि दैदेननायाव बिपिपिएफ मुंनि राजखान्थि दोलो दादोंमोन । उनाव 2005 मायथायाव गिबि खेब खुंजानाय बिटिसि बिसायख’थि समाव दैदेनगिरिफोरनि गेजेराव गोसो गोरोबलायैयाव बिपिपिएफ दोलोआ गावस्रानानै मोननै दोलोआव गावस्रादोंमोन। बिनिनो रबिराम नार्जारीआ दैदेननाय दोलोखौ बिपिपिएफ आरो हाग्रामा महिलारीया दैदेननाय दोलोखौ बिपिएफ होननानै मिथिनाय जादोंमोन। बै समनिफ्रायनो हाग्रामा महिलारीया दैदेननाय बिपिएफ दोलोआ बिटिसि खुंथायखौ 15 बोसोर खुंबोबाय। बे बिपिएफ दोलो दाफुंनायनिफ्रायनो दोलोनि गाहाइ नेहाथारी बादि गिदिर बिबान लाबोनाय इमानुवेल मोसाहारी आरो हाग्रामा महिलारीनि गाहायावनो बिपिएफ दोलोखौ दावगाहोनो सान-हर सानग्रा दोलोनि मावफुंगिरि आफादगिरि बिस्वजित दैमारीमोना दिनै हारिमायारि राजखान्थि दोलो बिजेपियाव हाबबाय। मख’जाथावदि इमानुवेल मोसाहारीआ बिपिएफ दोलोनि जानानैनो बिटिसिनि सासे मावफुंगिरि सोद्रोमा आरो एमएलए जानो हानायनि अनगायै बिस्वजित दैमारीआ एमएलए आरो राज्य’ सभानि एमपि बादि जानो मोनबोदों। दिनै बिसोर बादि गोहो-गोरा दैदेनगिरिफोरा बिपिएफ दोलोखौ गारनानै बिजेपि दोलोयाव हाबहैनायाव बिपिएफ दोलोआ खहा जागोन नामा ? दिनै इमानुवेल मोसाहारी आरो बिस्वजित दैमारीआ बिजेपि दोलोयाव हाबहैनायाव बिपिएफ दोलोआव मैखोम आघाट जाबाय नामा ? ना बिसोर सानै मैखोम दैदेनगिरिफोरा गुबुन दोलोआव हाबहैनायनि थाखाय बिपिएफ दोलोआ लोरबां जासिगोन नामा ? बे मोनसे बिटिआर रायजोफोरनि गोसोनि सोंलु। दासान्दै बिपिएफ दोलोनिफ्राय तामुलपुर बिधान सभा बियाबनि एमएलए इमानुवेल मोसाहारीआ बुंनाय बादि बिपिएफनि आफादगिरि हाग्रामा महिलारीया बिटिसिनि गाहाइ मावफुंगिरि सोद्रोमा जानानै जौगानायनि धोनफोरखौ जाख्ल’नायखौ नायनो हायैनि थाखायनो सोलायनाय लाबोनो बिजेपि दोलोयाव हाबदों होननानै बुंदों आरो राज्य’ सभानि एमपि बिस्वजित दैमारीआ बुंनाय बादिब्ला हाग्रामा महिलारीया बर’फोरखौ थगायनायजों लोगोसे जौगानायनि धोनफोरखौ जाख्ल’नायनि हेंथायै गसंनो दिनै बिपिएफ दोलोनिफ्राय बिजेपि दोलोयाव हाबदों। आरो बिपिएफ दोलोआ 15 बोसोर बिटिसि खुंनाय समाव 3 रोजा कौटि रां दाहार नांदों। बे दाहारखौ बांहोनायनिफ्राय रैखा खालामनो बिजेपि दोलोखौ बिटिसि खुंथायाव लाबोनोनो दिनै बिजेपि दोलोयाव बिस्वजित दैमारीआ हाबदों बुंदों। जुदि बिसोर अजद होनायबादि हाग्रामा महिलारीनि जाख्ल’नायनि हेंथायै गसंनो बिपिएफनिफ्राय बिजेपि दोलोयाव हाबदोंब्ला इयुनाव बिदि धोन जाख्ल’नायनि हेंथायै गुबुन गोबां बिपिएफ दैदेनगिरिफोरा बिपिएफ दोलोखौ नागारनो हागौ नामा ? ना मोस्रोमफोर बादि सानफा-साफा बिपिएफ दैदेनगिरिफोरखौ बिजेपि दोलोयाव लांनानै बिपिएफ दोलोखौ फोजोबस्रांनो नागिरदों हारिमायारि राजखान्थि दोलो बिजेपिआ ? बिदिखौ नायनानै बिटिआराव मोनसे गोदान सोलायनो बिजेपि दोलोयाव गुबुन दोलोफोरजों लोगोसे बिपिएफ दोलोनि दैदेनगिरिफोरा हाबफैनो हासिगौ। दिनै इमानुवेल मोसाहारी आरो बिस्वजित दैमारीमोना बिजेपि दोलोआव हाबहैनायाव बिपिएफ दोलोआव खहा लाबोसिगोन नामा ? मानोना बिसोर सानैबो बिपिएफ दोलोआ जोनोम जानायनिफ्रायनो मैखोम बिबान लानानै आफादखौ दैदैनबोदोंमोन। बिसोर बायदि अजद होलायनानै बिपिएफ दोलोखौ नागारनानै बिजेपि दोलोयाव हाबहैनाया बिसोरनि गेजेरावदि माबा इसिङारि बोराबलायनाय जादों बे रोखा। नङाबा आफादनि मावफुंगिरि आफादगिरि आरो गाहाइ नेहाथारी बादि इसे मोजां बिबानखौ गारनानै मानो गुबुन दोलोआव हाबहैनो ? जुदि बिदि इसिङारि बोराबलायनाय जानानै बुंफोरलायनो हायैयावनो दिनै बिसोर सानैबो बिपिएफ दोलोखौ गारनानै बिजेपि दोलोयाव हाबहैदों । ओंजों नाथाय बिजेपि दोलोआबो बिटिसिनि खुंथायखौ गावनि आखायाव लांनोनो बिपिएफनि गोहो-गोरा दैदेनगिरि सानैखौ लानानै बिटिसि बिसायख’थियाव बर’फोरजों लोगोसे गुबुन हारिनि भटफोर बिसोरनि आखायाव थानाय भटारफोरनि हेफाजाबजों गोबां मासि देरहानानै बिटिसिनि खुंथायखौ आवग्रिनानै लानाय आरो फैगौ आसाम बिधान सभानि बिसायख’थियाव मोन 12 एमएलए मासि देरहानायनि गिदिर सानखान्थि थानायखौ सन्देह खालामनो हायो। जायखिया जाया मानो बर’फोरा जा राजखान्थि दोलोआवनो थायाथों मानो बर’ हारि जौगानायनि थाखाय खामानि मावनायखौ सरासनस्रा बर’ सुबुंफोरा नागिरो। बे थार बाथ्रा। बिनिखायनो बयबो बर’ सुबुंफोरा राजखान्थिनि बाथ्रा सानालासे हारिखौ जौगानायनि खामानि मावनायासो सासे दैदेनगिरिनि बिबान होननानै सानो।